تقييم المطعم: السلام عليكم ورحمه الله وبركاته 
  
 اليوم كان غدانا في ستيك داينر الموقع بعد اسواق الجزيره في السليمانيه على اليمين بالزاويه تبع هرفي 
  
 الأخ فتوتشيني قال لي انه كان اسمه اول باك يارد وفعلا المنيو كان مكتوب عليه باك يارد 
 طبعا اخوي سليمان نصحني اروح برغر بوتيك لكن قسم العوائل اوبن وخبركم عارفين ساكنين في فرنسا على غفله 
  
 المهم قررنا نجرب هذا المطعم ونشوف وش الاوضاع 
  
 الشكل العام: 
 مطعم جيد جدا اجواء بارده مناسبه البارتشن فيه غريب يمكن راعي المطعم مطوع البارتشن واصل الى الطاوله من الركبه وتحت مكشوف مدري وش الهدف توفير في القماش يمكن الشكل مضحك صراحه والبزر يجي يطل عليك ما يحتاج يدنق 
 الطاوله ضيقه مثل ما تعرفون احنا شعب ضخم شوي فالمقاس ما يكفي ومسمرين الطاولات في الارض يعني ما تتحرك  
 الشكل العام جدا مقبول 
  
 الخدمة 
 الخدمه ممتازه حقيقه مع انه كان يوم جمعه والمطعم مليان لكن على طول جابو الطلب وعلى طول يرد عليك الجرسون وهذا ما اعجبني فيهم ((نسيت احط للجرسون تب)) 
 العماله فلبينيه 
  
 الاكل 
 طلبنا التالي 
  
 المقبلات 
 سبانتش ديب == 100% 
 تشكن كرسبيز == 90% 
 شرمب باسكت == 20% يسبح في زيت ما صلح لي  
  
 الوجبه الرئيسية 
 تندرليون هربز == 40% يجي مع رز وخضار واي نوع من البطاطس اخذت وجز 
 تشكن بلاست == 40 % عباره عن تشكن برجر مع انيون رينقز ووجز مع كرسلو 
  
 الاكل بشكل عام 
 حقيقه انبسطت وتحمست بعد المقبلات لانها اعجبتني او يمكن كنت جايع بعدين انصدمت بالقائمه الرئيسية 
  
 المنيو 
 اعجبني المنيو حقهم لانه كل اكله حاطين صورتها في المنيو وهذ طريقه مميزه واعجبتني 
  
 ::::::::::::::::::::::::الســــــــــــــــــــــــــــــــــلبيات:::::::::::::::::::::::::: 
  
 احس راعي المطعم يقول رحنا فيها هههههههههه 
  
 اول مره اشوف مطعم ستيك ماعنده A1 صوص هذي غريبه 
 المشروبات الغازيه عندهم كان طعمها سيئ شكل المويه الي يستخدمونها من الحنفيه او يمكن حقت مطر ههههه 
 الجلسات ضيقه ومفتوحه على بعض 
  
  
 نظره عامه 
  
 هل سأعود اليه == نعم لاجرب وجبات اخرى  
 هل تنصح به == نعم للي ما يبغى ستيك 
 ما اعجبك فيه == الجرسون ما يقول لا وبشوش وجاب لي كل انواع الصوصات الي عندهم 
 نصيحتك لصاحب المطعم == يشوف حل لموضوع الستاير حقت البارتشن يكمل معروفه وينزلها شوي ويصلح السلبيات مطعم ستيك مافيه A1 صوص مثل مطعم يحط كاتشب العلالي مو هنز 
  
 هل قمت بتصوير الطلبات 
 نعم والصور موجوده بالكامل مع العلم قمت بتصوير كافه صفحات المنيو علشان اعرف وش اطلب المره القادمه